SKRIFTLIG FORESPØRGSEL E-1132/01

af Alexandros Alavanos (GUE/NGL) til Kommissionen

(10. april 2001)

Om: Oprettelse af en ny organisation for betalinger fra EUGFL i Grækenland

Den græske regering har med lov nr. 2892/9.3.2001 oprettet en ny betalingsorganisation, som skal tage sig af udbetalingen af midlerne til de programmer under EUGFL's garantisektion, som er indeholdt i programmeringsdokumentet for landbrugsudvikling, nærmere betegnet betalingerne til udligningsgodtgørelser, førtidspension, foranstaltninger til fordel for miljøet i landdistrikterne samt genplantning af skov. Argumentet for at oprette denne nye betalingsorganisation var, at Kommissionen havde stillet krav om, at de pågældende midler skulle udbetales til de berettigede.

Kommissionen bedes besvare følgende:

1. Selvom det henhører under medlemsstaternes kompetencer at oprette sådanne betalingsorganisationer, går Kommissionen ind for, at der skal oprettes så få som muligt af disse betalingsorganisationer. Har Kommissionen ændret sin politik, og anbefaler den nu, at der oprettes særlige betalingsorganisationer for de aktioner, der finansieres som led i landbrugsudviklingsprogrammet?

2. I hvilke andre EU-lande er der blevet oprettet særlige betalingsorganisationer for disse programmer?

3. Vil bestemmelserne indeholdt i forordning (EF) 1663/95(1) gælde for denne nye betalingsorganisation, som Grækenland har oprettet?

4. I henhold til lov nr. 2637/98, artikel 15, henhører kompetencen til udbetaling af udligningsgodtgørelser under organisationen for betaling og kontrol med udviklings- og garantistøtte fra Fællesskabet (OPEKEPE), og denne bestemmelse er uændret. Kan der findes to betalingsorganisationer med samme lovbestemte beføjelser?

(1) EFT L 158 af 8.7.1995, s. 6.

Svar afgivet på Kommissionens vegne af Franz Fischler

(23. maj 2001)

På et kontrolbesøg den 25. september 2000 meddelte de græske myndigheder Kommissionen, at der snart vil blive oprettet et nyt udbetalende organ i Grækenland i stedet for Gedidagep. Det nye organ vil få ansvaret for alle foranstaltninger, gamle og nye siden den 1. januar 2001, der finansieres af EUGFL, Garantisektionen.

Oprettelsen af det nye udbetalende organ henhører under de nationale myndigheders kompetence (artikel 1, stk. 2, i Kommissionens forordning (EF) nr. 1663/95 af 7. juli 1995 om gennemførelsesbestemmelser til forordning (EØF) nr. 729/70 for så vidt angår proceduren for regnskabsafslutning for EUGFL, Garantisektionen(1).

Kommissionen har, hvad det nuværende udbetalende organ angår, fremsat en række bemærkninger og advarsler som forudsætning for, at organet kan fortsætte med at være godkendt af medlemsstaten.

Antallet af udbetalende organer i hver medlemsstat er fastlagt i artikel 4, stk. 5, i Rådets forordning (EF) nr. 1258/1999 af 17. maj 1999 om finansiering af den fælles landbrugspolitik(2).

På nuværende tidspunkt er der endnu ikke oprettet noget særskilt udbetalende organ for foranstaltninger til udvikling af landdistrikter.

Hvis det skulle ske, skal alle betingelser i forordning (EF) nr. 1663/95 være opfyldt af det nye udbetalende organ, uanset hvilken landbrugsforanstaltning det drejer sig om.

Efter artikel 4 i forordning (EF) nr. 1258/1999 og artikel 2 i forordning (EF) nr. 1663/95 skal der kun oprettes et enkelt koordineringsorgan pr. medlemsstat, og kun hvis der oprettes mere end ét udbetalende organ.

Kommissionen understreger, at to udbetalende organer med de samme retlige beføjelser ikke kan fungere samtidigt. Ethvert nyt udbetalende organ kan først træde i funktion, når betingelserne i bl.a. artikel 1 i forordning (EF) nr. 1663/95 er opfyldt. På nuværende tidspunkt og indtil den 15. oktober 2001 er Gedidagep det eneste godkendte udbetalende organ i Grækenland.

(1) EFT L 158 af 8.7.1995.

(2) EFT L 160 af 26.6.1999.